[pic] | EUROOPAN YHTEISÖJEN KOMISSIO |

Bryssel 26.2.2009

KOM(2009) 85 lopullinen

KOMISSION KERTOMUS NEUVOSTOLLE JA EUROOPAN PARLAMENTILLE

Macaon erityishallintoalue: vuosikertomus 2008

KOMISSION KERTOMUS NEUVOSTOLLE JA EUROOPAN PARLAMENTILLE

Macaon erityishallintoalue: vuosikertomus 2008

Tiivistelmä

Nyt kun Macaon siirtymisestä takaisin Kiinan hallintoon on kulunut yhdeksän vuotta, ”yksi maa, kaksi järjestelmää” -periaate toimii edelleen tyydyttävästi ja tukee Macaon ainutlaatuista yhteiskuntamuotoa, elämäntapaa, oikeusvaltioperiaatetta ja perusvapauksia. EU:n kanssa tehtävän yhteistyön syventämistä jatkettiin vuonna 2008. Asiaa auttoi molempien osapuolten omaksuma käytännöllinen lähestymistapa, ja yhteistyötä tehostaa myös yrityksille suunnattu EU:n tiedotusohjelma. Macaon talous on elpynyt vuodesta 2002 lähtien huomattavalla vauhdilla erityisesti kasinoalan vapauttamisen ja sitä seuranneen peliteollisuuden nousukauden sekä etuoikeutetun Manner-Kiinan markkinoille pääsyn ansiosta. Nyt taloutta uhkaa kuitenkin maailmanlaajuinen finanssikriisi. Macaon erityishallintoalueen hallitus on varsin tietoinen haasteista, joita sillä on ratkottavana sosiaali-, ympäristö- ja hallintosektorilla. Nämä haasteet määrittävät Macaon yhteistyötä Helmijoen suistoalueen naapureiden kanssa samoin kuin sen kansainvälisiä yhteyksiä, erityisesti yhteistyötä EU:n kanssa.

Johdanto

Macaosta tuli Kiinan kansantasavallan erityishallintoalue yhdeksän vuotta sitten. Vuonna 1999 komissio sitoutui laatimaan vuosittain kertomuksen Macaon erityishallintoalueen kehityksestä. Käsillä oleva kertomus kattaa vuoden 2008.

Macaon jälleenyhdistyminen Manner-Kiinaan pohjautuu ”yksi maa, kaksi järjestelmää” -periaatteelle, joka sisältyy Kiinan kansankongressin vuonna 1993 hyväksymään Macaon perustuslakiin. Perustuslain nojalla Macaon edellinen järjestelmä, sen liiketoimintaympäristö, oikeusvaltioperiaate sekä perusoikeudet ja -vapaudet säilyvät muuttumattomina 50 vuoden ajan. Periaate on toiminut hyvin Macaon erityishallintoalueella.

Poliittinen ja taloudellinen kehitys

Vuosi 2008 oli vaikea Macaon erityishallintoalueelle siitäkin huolimatta, että sen keskimääräinen talouskasvu on ollut rahapelitoiminnan vapauttamisen jälkeen, viimeksi kuluneina viitenä vuotena, yli 20 prosenttia. Kasinovetoisen talouskasvun ansiosta Macaosta on tullut yksi Aasian rikkaimmista alueista. Henkeä kohti laskettu bruttokansantuote (BKT) oli 36 357 Yhdysvaltain dollaria vuonna 2007; määrä on yli kaksinkertainen vuoden 2003 lukuun (17 805 dollaria) verrattuna.

Macaon talous kasvoi 33 prosenttia vuoden 2008 ensimmäisellä neljänneksellä. Kasvu perustui rahapelitoiminnasta saatuihin huomattaviin tuloihin, joiden osuus BKT:stä on noin kaksi kolmasosaa. Kasvu kuitenkin hidastui 22 prosenttiin toisella ja 11 prosenttiin kolmannella vuosineljänneksellä. Suurien rakennushankkeiden asteittaisen valmistumisen myötä vähenivät myös investoinnit rakentamiseen ja koneisiin. Tavaroiden viennin lasku jatkui tekstiilikaupan supistuessa. Tekstiilien osuus on edelleen noin 60 prosenttia Macaon kokonaisviennistä.

Kasinoteollisuudessa syntyneiden työpaikkojen ansiosta Macaossa päästiin täystyöllisyyteen (työttömyysaste oli vuoden 2008 kolmannella neljänneksellä 3,1 prosenttia). Voimakas talouskasvu on kuitenkin aiheuttanut paineita työmarkkinoilla, varsinkin koulutetumman työvoiman osalta. Tilanne on johtanut siihen, että yritykset ovat suunnanneet katseensa ulkomaille henkilöstötarpeidensa täyttämiseksi ja maahan on virrannut ulkomaisia työntekijöitä. Inflaatio on pysynyt erittäin korkeana, 8–9 prosentissa suurimman osan vuotta. Kiinteistöjen hinnat ja vuokrat ovat nousseet huomattavasti nopeammin kuin palkat. Hintavakauden säilyttämisestä on muodostunut haaste Macaon hallitukselle, joka on pienituloisten tilanteen helpottamiseksi ottanut käyttöön sosiaaliavustuksia ja -ohjelmia, mukaan lukien terveys- ja koulutusalan uudistukset.

Macaon kasinoteollisuus on nyt nopean kasvukauden jälkeen sopeutumisvaiheessa. Huhtikuussa 2008 Macaon hallintojohtaja Edmund Ho ilmoitti, että rahapelilisenssien myöntäminen ja uusien tonttien osoittaminen kasinorakentamiseen keskeytetään. Rahapelilisenssien määrä Macaossa on nyt rajattu kuuteen, ja Hon mukaan rajoitus on voimassa pitkän aikaa. Lieventääkseen kasinoyritysten voimakasta kilpailua Macaon hallitus sääti elokuussa kasinomatkajärjestäjien palkkioiden enimmäismääristä. Kyseiset toimijat tuovat kasinoille valtaosan niiden VIP-asiakkaista (joiden osuus rahapelituloista on arviolta 70 prosenttia).

Kiinan vaikutus Macaon talouden kehitykseen on edelleen suuri, koska Macaon talouden peruspilarit – kasinoteollisuus ja matkailu – ovat vahvasti riippuvaisia mannerkiinalaisista turisteista. Pekingin huoli Macaon nopeasta talouskasvusta oli syynä siihen, että keskushallitus tiukensi ensin kesäkuussa ja seuraavan kerran syyskuussa 2008 ehtoja, joilla mannerkiinalaisille myönnetään viisumeja Macaoon.

Maailmanlaajuinen finanssikriisi on vaikuttanut uusien kasinoiden rahoittamiseen ja hotellialan kehitykseen Macaossa. Eräät Macaon suurimmista kasinorakennuttajista ovat jäädyttäneet uusia hankkeita tai lykänneet investointisuunnitelmia rahoitusvaikeuksien takia. Tämän seurauksena tuhannet ihmiset ovat menettäneet työpaikkansa, ja vaikutukset tuntuvat välittömästi Macaon taloudessa.

Tästä syystä Macao pyrkii monipuolistamaan talouttaan laajentamalla kasinoteollisuudesta kongressien ja näyttelyiden järjestämiseen. Tukeakseen matkailu- ja ravitsemusalaa Macaon erityishallintoalueen hallitus poisti elokuussa kulutusveron viiniltä ja kaikilta muilta alkoholijuomilta. Se poisti myös polttoaineveron lievittääkseen energiahintojen nostattamia inflaatiopaineita.

Macao ja Manner-Kiina allekirjoittivat vuonna 2003 puitesopimuksen tiiviimpää taloudellista kumppanuutta koskevasta järjestelystä (Closer Economic Partnership Arrangement, CEPA), joka on samankaltainen Hongkongin ja Manner-Kiinan välisen järjestelyn kanssa. Kaikkiaan 346 macaolaista palvelualan yritystä on hyötynyt järjestelystä alkaen sen täytäntöönpanosta vuonna 2004 vuoden 2008 kesäkuuhun asti. Logistiikka- ja kuljetusala ovat hyötyneet järjestelystä eniten, muita hyötyjiä ovat kongressi- ja näyttelypalvelut, liikkeenjohdon konsultointipalvelut, rakennusala ja jakelupalvelut. Sen sijaan tavarakaupassa toimiville yrityksille järjestelystä on ollut hyötyä vain vähän.

Macao toimii edelleen tärkeänä foorumina Kiinan suhteille Portugaliin ja portugalinkielisiin maihin. Kiinnostus portugalin kieleen ja kulttuuriin onkin selvästi elpymässä, ja siihen ovat osaltaan vaikuttaneet Kiinan vahvat siteet Brasiliaan ja Afrikan portugalinkielisiin maihin.

Myös mannerkiinalaisten opiskelijoiden määrä Macaon korkea-asteen oppilaitoksissa on lisääntynyt.

Hallintojohtaja Edmund Ho piti 11. marraskuuta 2008 vuosittaisen poliittisen linjapuheensa ja teki siinä selväksi, että hänen hallituksensa ensisijainen tavoite vuonna 2009 on varmistaa Macaon talouden vakaus maailmanlaajuisessa finanssikriisissä. Ho ilmoitti 10,2 miljardin patacan (1 miljardin euron) investointisuunnitelmasta, jolla parannetaan julkista infrastruktuuria, muun muassa kulttuuriperintökohteita ja julkista asuntotuotantoa. Samalla hän tarjosi pienille ja keskisuurille yrityksille erilaisia kannustimia sekä asukkaille muun muassa uuden kodin hankintaan ja kotitalousmenoihin myönnettäviä tukia, palkkaveron kevennyksiä ja enintään 5 000 patacan (noin 500 euron) käteisavustuksia.

Hallintojohtaja Ho esitti 22. lokakuuta 2008 suunnitelmansa kansallisten turvallisuuslakien säätämisestä perustuslain 23 §:n mukaisesti. Mainitulla pykälällä Macaon erityishallintoalue velvoitetaan säätämään itse lait, joilla kielletään maanpetos, valtiosta irrottautuminen, kansankiihotus ja keskushallintoon kohdistuva kumouksellinen toiminta, valtiosalaisuuksien varastaminen ja ulkomaisten poliittisten järjestöjen tai elinten poliittinen toiminta alueella sekä kielletään alueen poliittisia järjestöjä tai elimiä solmimasta suhteita ulkomaisiin poliittisiin järjestöihin tai elimiin. Hallintojohtaja käynnisti kansallisesta turvallisuuslaista 40-päiväisen julkisen kuulemisen, joka päättyi 30. marraskuuta 2008. Hon tavoitteena on, että parlamentti hyväksyisi lain ennen hänen toimikautensa loppumista 19. joulukuuta 2009. Kansallinen turvallisuuslaki kattaa seitsemän rikosnimikettä, esimerkiksi maanpetoksen, valtiosta irrottautumisen, kansankiihotuksen, keskushallintoon kohdistuvan kumouksellisen toiminnan ja valtiosalaisuuksien varastamisen. Euroopan komissio toivoo ennen kaikkea, ettei lainsäädäntömenettelyssä parhaillaan olevalla kansallisella turvallisuuslailla kajota perustuslailla turvattuihin perusoikeuksiin ja -vapauksiin.

Macaon tuomioistuinlaitos ja lainvalvontaviranomaiset ovat jatkaneet tehtäviensä hoitamista moitteettomasti. Siitä todistaa liikenteestä ja julkisista töistä vastanneen entisen ministerin Ao Man-longin tapaus: 30. tammikuuta 2008 hänet todettiin syylliseksi miljoonien patacojen suuruisten lahjusten ottoon ja asemansa väärinkäyttöön hänen autettuaan rakennusalan yrityksiä sopimusten saannissa. Hänet tuomittiin 27 vuoden vankeusrangaistukseen. Hallintojohtajan mukaan tuomio oli oikeudenmukainen ja tuomioistuin antoi päätöksensä lainmukaisesti.

Vuonna 2008 järjestettiin myös joitakin mielenilmauksia, tosin pienimuotoisempia kuin vuoden 2007 vappupäivän mielenosoitus, joka muuttui väkivaltaiseksi mielenosoittajien ottaessa yhteen poliisin kanssa. Vuoden 2008 mielenosoitukset sujuivat rauhallisesti. Niissä hallitusta vaadittiin parantamaan ihmisten elintasoa ja asettamaan macaolaiset etusijalle työnsaannissa tilanteessa, jossa Macaoon on virrannut ulkomaisia työntekijöitä.

EU:n ja Macaon yhteistyö

Macao on edelleen EU:n tärkeä kumppani. Sillä on merkittävä eurooppalainen kulttuuriperintö, ja se jakaa samat arvot talouden, ympäristön, koulutuksen ja kulttuurin aloilla. EU:n ja Macaon suhteita kehitetään komission ja Macaon vuonna 1992 allekirjoittaman kauppa- ja yhteistyösopimuksen puitteissa. Sopimuksen mukaisesti vuosittain kokoontuvan sekakomission vuoden 2008 kokous on lykätty helmikuulle 2009.

EU:n ja Macaon kahdenvälinen tavarakauppa väheni edelleen, koska vaatteiden tuonti Macaosta on supistunut tekstiili- ja vaatetustuotteista tehdyn sopimuksen vähittäisen lakkauttamisen johdosta. Vuoden 2008 yhdeksän ensimmäisen kuukauden aikana Macaosta tuonnin arvo laski noin 48 prosenttia 190 miljoonaan euroon. EU:n Macaoon viennin arvo laski sekin 10,2 prosentilla 131 miljoonaan euroon.

Euroopan komission tiedonanto Euroopan unioni, Hongkong ja Macao: yhteistyömahdollisuudet 2007–2013 ohjaa jatkossakin EU:n yhteistyötä Macaon kanssa. Siinä asetetaan muutamia haastavia tavoitteita EU:n ja Macaon suhteiden edistämiselle syventämällä ja laajentamalla yhteistyötä seitsemällä painopistealueella: kauppa ja tullit, rahoitus, ihmisten väliset yhteydet, liikenne, ympäristö, terveys sekä elintarviketurvallisuus.

Painopistealueilla sovittujen toimintapoliittisten ja sääntelyä koskevien yhteistyötoimien täytäntöönpanoa on tukenut Hongkongissa ja Macaossa toimiville yrityksille suunnattu EU:n tiedotusohjelma (EUBIP), joka käynnistettiin vuonna 2008 ja jonka puitteissa järjestetään sisältövetoisia tapahtumia vuoteen 2011 asti. EUBIP:n avulla edistetään Macaon ja Euroopan unionin keskinäistä tuntemusta sekä tietojen ja parhaiden toimintatapojen jakamista mitä erilaisimmilla kahdenvälisen yhteistyön aloilla: kauppa ja investoinnit, standardit, tekijänoikeudet, ympäristö, kuljetus ja logistiikka, terveys sekä elintarvike- ja tuoteturvallisuus. Ohjelman tiimoilta julkaistiin ehdotuspyyntö elokuussa 2008. Sopimuksen sai Hongkongissa sijaitsevan Euroopan kauppakamarin johtama yhteenliittymä, jossa Macao on vahvasti edustettuna Macaon kaupan ja investointien edistämisinstituutin (IPIM) ja Macaon Eurooppa-opintojen instituutin toimesta. EUBIP allekirjoitettiin Macaossa joulukuussa 2008, ja sen odotetaan olevan täydessä valmiudessa vuoden 2009 alussa.

Macaon erityishallintoalueen hallitus pitää ympäristöasioita tärkeinä ja aikoo keskittyä niihin yhdellä EUBIP:n puitteissa tehtävän yhteistyön osa-alueella. Macaon viranomaiset ovat keskittäneet voimansa veden suolaisuuteen liittyvien ongelmien ratkaisemiseen, energian hyötysuhteen parantamiseen ja ympäristönsuojeluun liittyvän tietoisuuden lisäämiseen. Lisäksi Macao panostaa asemaansa ympäristöasioiden foorumina Helmijoen suistoalueen yhteistyöhön osallistuvien tahojen ja EU:n välillä. Komissio on pannut merkille, että Macaon erityishallintoalueen hallitus on osoittanut huomattavia resursseja Macaossa järjestettävän ympäristöalan kansainvälisen yhteistyöfoorumin ja näyttelyn valmisteluun. Tapahtuman tarkoituksena on lisätä kansainvälistä tietoisuutta ympäristönsuojelusta ja yhteiskuntakehityksestä Macaossa. Ympäristöalan kansainvälinen yhteistyöfoorumi ja näyttely järjestettiin Macaossa huhtikuussa 2008. Euroopan komissio ja EU:n jäsenvaltiot osallistuivat tapahtumaan. Järjestyksessä toinen foorumi on suunnitteilla vuodelle 2009.

EU:n ja Macaon yhteistyö on edennyt useilla aloilla. Macao on ehdottanut komissiolle, että EU:n ja Macaon oikeusalan yhteistyöohjelmassa siirryttäisiin toiseen vaiheeseen julkishallinnon tehostamiseksi ja oikeusalan asiatuntemuksen lisäämiseksi. Ohjelman ensimmäinen vaihe saatiin menestyksekkäästi päätökseen vuonna 2007. Komission korkeat virkamiehet ja Macaon valtiovarainministeri Francis Tam aloittivat tammikuussa 2008 selvitystyön yhteistyön tekemiseksi säästöjen verotuksessa. Komissio on myös osallistunut omalla panoksellaan EU:n ja jäsenvaltioiden edustukseen lokakuussa 2008 järjestetyillä Macaon kansainvälisillä messuilla, joilla EU:lla oli näyttävä osasto. Se on myös tukenut Macaon yliopiston Jean Monnet -oppituolia osallistumalla toukokuussa järjestettyyn ja menestykseksi osoittautuneeseen Jean Monnet -konferenssiin.

Tulevaisuudennäkymät

Macaon erityishallintoalueelle vuosi 2009 on tärkeä vuosi: silloin tulee kuluneeksi 10 vuotta Macaon siirtymisestä Kiinan kansantasavallan hallintoon.

Vuonna 2009 on määrä järjestää myös parlamentin ja hallintojohtajan vaalit. Kyseessä on merkittävä askel Macaon vaaliprosessissa. Macaossa yleinen äänioikeus ei ole kiistakysymys (toisin kuin Hongkongissa). Päinvastoin kuin Hongkongin perustuslaissa, Macaon perustuslaissa ei todeta, että perustuslaillisen kehityksen perimmäisenä tavoitteena on yleinen äänioikeus. Siinä kuitenkin säädetään mahdollisuudesta muuttaa hallintojohtajan ja parlamentin jäsenten valintatapaa. Hallinto- ja oikeusministeri Florinda Chan teki helmikuussa 2008 ehdotuksia Macaon vaalilakien muuttamiseksi. Muutokset koskevat äänestäjien rekisteröintimenettelyjen optimointia ja korruption torjuntaa. Ehdotuksiin ei sisälly mainintaa yleisestä äänioikeudesta eikä parlamentin suorilla vaaleilla valittavien paikkojen määrän lisäämisestä. Chanin mukaan muutokset sujuvoittaisivat vaaliprosessia. Hän myös korosti sitä, ettei demokratiakehitys välttämättä edellytä vaaleilla valittavien paikkojen lisäämistä lainsäädäntöelimessä. Ehdotetut muutokset ovat samansuuntaisia hallintojohtaja Hon marraskuussa 2007 pitämän poliittisen linjapuheen kanssa, joka käsitteli vuotta 2008. Puheessaan Ho tähdensi, ettei suoria vaaleja ole mahdollista ottaa käyttöön vuonna 2009 tai heti sen jälkeen. Komissio kehottaa Macaon erityishallintoaluetta toteuttamaan toimenpiteitä vaaliprosessin edustuksellisuuden lisäämiseksi.

Edmund Ho on Macaon erityishallintoalueen ensimmäinen ja toistaiseksi ainoa yhdistymisen jälkeinen hallintojohtaja, ja hänen toimikautensa päättyy vuoden 2009 lopussa. Ennen kautensa loppumista hänellä on vielä haasteena pitää Macaon talous vakaana maailmanlaajuisessa finanssikriisissä ja säilyttää Macaon asema Aasian turistikeskuksena.

Ympäristöhaasteisiin (vesiongelmat, ilman saastuminen ja jätehuolto) tarttuminen, hallinto- ja lainsäädäntökehyksen vahvistaminen, ihmisten välisen vuorovaikutuksen lisääminen ja Macaon kulttuuriperinnön tunnetuksi tekeminen ovat aloja, joilla EU:n yhteistyötä Macaon kanssa voitaisiin kehittää vuonna 2009.

Komissio seuraa jatkossakin Macaon institutionaalista, taloudellista ja sosiaalista kehitystä tiiviisti ja tukee ”yksi maa, kaksi järjestelmää” -periaatteen täytäntöönpanoa.